text: Skibsfører bliver ny direktør for Esbjerg Havn
  17 december 2018 kl. 20.13
  45-årige Dennis Jul Pedersen, der har både maritim og administrativ erfaring fra uddannelse som skibsfører og topchef i offshore-branchen, bliver ny havnedirektør i Esbjerg.
  Esbjerg Havn får ny direktør Esbjerg Havn får ny direktør den 1. april 2019, når den 45-årige Dennis Jul Pedersen tiltræder stillingen som havnedirektør. Han afløser havnedirektør Ole Ingrisch, som efter 16 år forlader Esbjerg Havn ved udgangen af februar 2019 for at gå på pension. Det oplyser Esbjerg Havn.
  Dennis Jul Pedersen kommer senest fra en stilling som adm. ditrektør hos NSG Wind, hvor han har stået i spidsen for offshore-koncernen NorSea Group's aktiviteter inden for havvindmølleindustrien.
  Dennis Jul Pedersen har undervejs haft ledende stillinger i ind- og udland i både offshore-virksomheder og maritime virksomheder, bl.a. som General Manager i Singapore-baserede Milaha Offshore Service samt gennem ansættelse i virksomheder som Gulf Marine Services, Fugro-Geoteam, Siem Offshore og Maersk Oil.
  Dennis Jul Pedersen er oprindeligt uddannet skibsfører og løjtnant i Søværnet og har senere taget en MBA inden for Olie & Gas. Efter adskillige år i udlandet er han nu igen bosat i Esbjerg med sin familie.
  
  